হোস্টেল থেকে বেরিয়ে একটা আমবাগানের মধ্যে দিয়ে লাল ইঁটবাঁধানো রাস্তা এঁকে বেঁকে এগিয়ে গিয়ে এডাম বিল্ডিং-এ মিশেছে। সেই পথ ধরে খানিক এগিয়ে গিয়ে কী মনে হতে পথ ছেড়ে ডানদিকের মাঠের মধ্যে নেমে পড়লো ফরিদা। মার্চ চলছে। শেষ বসন্তে এসে চারপাশের গুলমোহর গাছগুলো লাল-হলুদ ফুলে ছেয়ে আছে। মাঠকোণাকুণি ঠিক উল্টোদিকে তেমনই একটা বিরাট লালহলুদের ছোপের মধ্যে তাদের পলসায়েন্স ডিপার্টমেন্টের দোতলার কয়েকটা জানালা চোখে পড়ে। বাঁয়ের দিক থেকে তার তিন নম্বর জানালাটা পিজির রুম-এর। ভদ্রলোক অবসর পেলেই টেবিলের ওপর পা দুটো তুলে দিয়ে ওই জানালাটা দিয়ে বাইরে তাকিয়ে থাকেন। ফরিদার কেমন একটা অনুভুতি হচ্ছিল, এই মুহূর্তে ভদ্রলোক ঠিক সেইরকমভাবেই বসে রয়েছেন, তাকিয়ে রয়েছেন তার আসবার দিকে। একটা বিচিত্র অনুভুতি এসে ঘিরে ধরছিল তাকে। তার শরীরের ওপরে একজোড়া অদৃশ্য চোখের স্পর্শ পাচ্ছিল যেন সে।